‘দ্বিতীয়বার’ অবসর নিলেন বাংলাদেশের তারকা ব্যাটার

ওয়েব ডেস্ক: এবার পাকাপাকিভাবে আন্তর্জাতিক ক্রিকেট থেকে অবসর নিলেন বাংলাদেশের প্রাক্তন অধিনায়ক তামিম ইকবাল (Tamim Iqbal)। সামনের মাসে আইসিসি চ্যাম্পিয়ন্স ট্রফি (ICC Champions Trophy), তার আগে নিজের ফেসবুক পেজে অবসরের ঘোষণা করলেন তিনি। বললেন, তিনি চান না এই সময়ে তাঁকে নিয়ে বিতর্ক হোক, বরং দল যেন মনোনিবেশ করে।

এই নিয়ে দ্বিতীয়বার অবসর নিলেন তামিম। এর আগে ২০২৩ সালের জুলাই মাসে অবসর ঘোষণা করেছিলেন তিনি। সেই সিদ্ধান্ত অবশ্য অনেকটাই আর এক সিনিয়র ক্রিকেটারের সঙ্গে মনোমালিন্যের জেরে নেওয়া। সে সময় আসরে নামেন বাংলাদেশের তৎকালীন প্রধানমন্ত্রী শেখ হাসিনা (Sheikh Hasina)। তাঁর অনুরোধে ২৪ ঘণ্টার মধ্যে অবসরের সিদ্ধান্ত প্রত্যাহার করে নেন।

আরও পড়ুন: চ্যাম্পিয়ন্স ট্রফির দল ঘোষণায় দেরি, সময় চাইছে BCCI!

তবে এবার আন্তর্জাতিক ক্রিকেটকে গুডবাই জানালেন বাঁ-হাতি ওপেনার। ফেসবুকে তিনি লেখেন, “আন্তর্জাতিক ক্রিকেট থেকে অনেকদিন দূরে আমি। এই দূরত্ব বজায় থাকবে। আমার আন্তর্জাতিক ক্রিকেটের অধ্যায় শেষ। অনেকদিন ধরে এটা নিয়ে ভাবছি। সামনে চ্যাম্পিয়ন্স ট্রফির মতো বড় ইভেন্ট রয়েছে। আমি কারও আগ্রহের কেন্দ্রবিন্দু হতে চাই না, যার ফলে দলের ফোকাস হারাতে পারে। আমি আগেও এমন ঘটতে দিতে চাইনি।”

তামিম আরও বলেন, “অধিনায়ক নাজমুল হোসেন শান্ত আমাকে দলে ফিরতে বলেছিল। নির্বাচক কমিটির সঙ্গেও কথা হয়েছে। আমি কৃতজ্ঞ যে তাঁরা এখনও আমাকে বিবেচনা করছেন। তবে আমি আমার মনের কথা শুনেছি।” প্রসঙ্গত, একদিনের ক্রিকেটে বাংলাদেশের সর্বোচ্চ রান সংগ্রাহক হিসেবে কেরিয়ার শেষ করলেন তামিম। ২৪৩টি ওডিআই ম্যাচে ৩৬.৬৫ গড়ে ৮৩৫৭ রান করেছেন তিনি, রয়েছে ১৪টি শতরান।